**DĖL SUTIKIMO PERIMTI VALSTYBĖS TURTĄ**

2017 m. rugsėjo 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 13 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu, bei atsižvelgdama į Lietuvos gyventojų genocido ir rezistencijos tyrimo centro 2017 m. birželio 8 d. raštą Nr. 13R-227 „Dėl paminklų LLKS tarybos 1949 m. vasario 16 d. deklaracijos signatarams Vytautui Gužui-Kardui ir Leonardui Grigoniui-Užpaliui perdavimo Rokiškio rajono savivaldybės žinion“ ir Lietuvos gyventojų genocido ir rezistencijos tyrimo centro 2017 m. rugpjūčio 30 d. raštą Nr. 13R-275 „Dėl paminklų LLKS tarybos 1949 m. vasario 16 d. deklaracijos signatarams Vytautui Gužui-Kardui ir Leonardui Grigoniui-Užpaliui perdavimo Rokiškio rajono savivaldybės nuosavybėn“, Rokiškio rajono savivaldybės taryba n u s p r e n d ž i a:

1. Sutikti perimti Rokiškio rajono savivaldybės nuosavybėn savarankiškajai funkcijai (gyventojų bendrosios kultūros ugdymas ir etnokultūros puoselėjimas) įgyvendinti valstybės ilgalaikį materialųjį turtą:

1.1. paminklą Vytautui Gužui-Kardui, įsigijimo vertė – 12468,06 Eur, likutinė vertė 2017 m. balandžio 30 d. – 12191,26 Eur;

1.2. paminklą Leonardui Grigoniui-Užpaliui, įsigijimo vertė – 13184,86 Eur, likutinė vertė 2017 m. balandžio 30 d. – 12562,83 Eur.

2. Įgalioti Rokiškio rajono savivaldybės administracijos direktorių pasirašyti 1 punkte nurodyto turto perdavimo-priėmimo aktus.

3. Perimtą 1 punkte nurodytą turtą apskaityti savivaldybės administracijos apskaitoje ir perdavimo aktu 1.1 punkte nurodytą turtą perduoti apskaityti, valdyti, naudoti ir disponuoti juo patikėjimo teise Kazliškio seniūnijai, 1.2 punkte nurodytą turtą perduoti apskaityti, valdyti, naudoti ir disponuoti juo patikėjimo teise Rokiškio kaimiškajai seniūnijai.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Julė Bražionienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO PERIMTI VALSTYBĖS TURTĄ“**

**AIŠKINAMASIS RAŠTAS**

 **Parengto sprendimo projekto tikslai ir uždaviniai.**

Sutikti perimti Rokiškio rajono savivaldybės nuosavybėn savarankiškoms savivaldybės funkcijoms įgyvendinti iš Lietuvos gyventojų genocido ir rezistencijos tyrimo centro valstybei nuosavybės teise priklausantį turtą: pastatytus paminklus Kazliškio ir Sėlynės kaimuose Lietuvos laisvės kovų sąjūdžio tarybos 1949 m. vasario 16 d. deklaracijos signatarams Vytautui Gužui-Kardui ir Leonardui Grigoniui-Užpaliui.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas.

**Sprendimo projekto esmė.**

Rokiškio rajono savivaldybės Kazliškio ir Sėlynės k. žemės sklypuose, kurie yra perduoti Rokiškio rajono savivaldybei naudotis pagal panaudos sutartis, 2015-2016 m. valstybės lėšomis buvo pastatyti paminklai LLKS tarybos 1949 m. vasario 16 d. deklaracijos signatarams Vytautui Gužui-Kardui ir Leonardui Grigoniui-Užpaliui. Lietuvos gyventojų genocido ir rezistencijos tyrimo centras siūlo šiuos paminklus perimti savivaldybės nuosavybėn, nes teritoriją tvarko, paminklus prižiūri Kazliškio ir Rokiškio kaimiškoji seniūnijos. Valstybės turtas savivaldybės nuosavybėn perduodamas Lietuvos Respublikos Vyriausybės nutarimu, tik esant savivaldybės tarybos sutikimui. Todėl parengtas savivaldybės tarybos sprendimo projektas dėl sutikimo perimti paminklus savivaldybės nuosavybėn.

**Galimos pasekmės, priėmus siūlomą tarybos sprendimo projektą:**

**teigiamos** – šie paminklai turi istorinę, pažintinę vertę, tai primena mūsų krašto žmonių kovos už Lietuvos, už mūsų krašto laisvę istoriją, tai pilietiškumo patriotizmo pavyzdys moksleiviams, jaunimui ir visiems žmonėms;

**neigiamos** – nėra.

**Kokia sprendimo nauda Rokiškio rajono gyventojams.**

Šie paminklai turi istorinę, pažintinę vertę, tai primena mūsų krašto žmonių kovos už Lietuvos, už mūsų krašto laisvę istoriją, tai pilietiškumo patriotizmo pavyzdys moksleiviams, jaunimui ir visiems žmonėms.

**Finansavimo šaltiniai ir lėšų poreikis**.

Sprendimo įgyvendinimui savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja Julė Bražionienė